**การถอดบทเรียนประสบการณ์และการเรียนรู้**

**ด้านเทคนิคการเรียนการสอนที่เน้นผู้เรียนเป็นสำคัญ**

**คณะนิเทศศาสตร์ มหาวิทยาลัยรังสิต**

**.......................................................................................................................**

**1. ชื่อ-สกุล ผู้เล่าเรื่อง** อาจารย์วาจวิมล เดชเกตุ

**2. ชื่อ-สกุล ผู้บันทึก** ดร.จิรัชฌา วิเชียรปัญญา

**3. บทบาท หน้าที่และความรับผิดชอบของผู้เล่าเรื่อง** อาจารย์ประจำสาขาวิชาภาพยนตร์และวิดีทัศน์

**4. ชื่อเรื่องที่เล่า** การบูรณาการความรู้ทางทฤษฎีควบคู่กับการปฏิบัติสำหรับผู้เรียนที่ไม่ชอบการเรียนรู้  
 เชิงทฤษฎี

**5. บริบท หรือความเป็นมาของเรื่องที่เล่า**

ผู้เล่าเรื่องเป็นอาจารย์ประจำสาขาวิชาภาพยนตร์และวิดีทัศน์ซึ่งเป็นสาขาวิชาที่มีนักศึกษาเรียนเป็นจำนวนมากที่สุดของคณะนิเทศศาสตร์ นักศึกษามีคุณลักษณะที่แตกต่างกันอย่างมาก ทั้งแตกต่างในเรื่องทักษะทางปัญญา และความมุ่งมั่นในการทำงานตามสายวิชาชีพ นักศึกษาชอบเรียนภาคปฏิบัติมากกว่าทฤษฎี ซึ่งผู้สอนมีพื้นฐานการทำงานปฏิบัติมาก่อนการเป็นอาจารย์ที่คณะนิเทศศาสตร์ มหาวิทยาลัยรังสิตคือ การทำงานด้านโมชั่นพิกเจอร์ (Motion Picture) การผลิตภาพยนตร์เรื่องยาว การผลิตวิดีทัศน์ในรูปแบบรายการโทรทัศน์ รวมทั้งประกอบอาชีพอิสระในลักษณะของการเขียนบทรายการโทรทัศน์เชิงสารคดีอีกด้วย จากประสบการณ์วิชาชีพรอบด้านของผู้เล่าเรื่อง จึงทำให้ผู้เล่าเรื่องสามารถจัดกระบวนการเรียนรู้ หรือจัดการเรียนการสอนที่ตอบสนองตามความต้องการและความแตกต่างของผู้เรียนที่แตกต่างกันได้อย่างมีคุณภาพ

ส่วนมากผู้เล่าเรื่องจะรับผิดชอบวิชาที่สอนที่เน้นหนักด้านการผลิตหรือการปฏิบัติ เช่น วิชาการผลิตวิดีทัศน์ขั้นต้น (การผลิตวิดีทัศน์ 1) และการผลิตวิดีทัศน์ขั้นสูง (การผลิตวิดีทัศน์ 2) ซึ่งนักศึกษาจำเป็นต้องลงมือปฏิบัติชิ้นงาน การผลิตชิ้นงานให้ออกมาอย่างมีคุณภาพนอกเหนือจากการมีทักษะที่ดีแล้วยังจำเป็นต้องมีพื้นฐานทางทฤษฎีควบคู่ไปกับการปฏิบัติอีกด้วยซึ่งเป็นความท้าทายของผู้เล่าเรื่องที่ต้องการสอดแทรกความรู้ทางทฤษฎีบูรณาการลงไปกับการปฏิบัติซึ่งนักศึกษาจำนวนมากของสาขาวิชาภาพยนตร์และวิดีทัศน์ไม่ค่อยให้ความสำคัญและไม่สนใจที่จะเรียนรู้ แต่ผู้เล่าเรื่องก็ได้ใช้ประสบการณ์เดิมก่อนการมาประกอบอาชีพอาจารย์ผนวกกับความเข้าใจในศักยภาพของผู้เรียนแต่ละคนแต่ละกลุ่มที่แตกต่างกันจึงทำให้สามารถสอดแทรกและบูรณาการความรู้ทางทฤษฎีควบคู่ลงไปกับการปฏิบัติได้อย่างกลมกลืนซึ่งนำความภาคภูมิใจในการจัดการเรียนการสอนที่ให้ความสำคัญกับความแตกต่างของผู้เรียนเป็นสำคัญของผู้เล่าเรื่อง

**6. วิธีการ / ขั้นตอน หรือกระบวนการที่ทำให้งานนั้นสำเร็จ**

การจะทำให้ผู้เรียนประสบความสำเร็จในการเรียนรู้ สามารถสร้างชิ้นงานที่มีคุณภาพภายใต้การบูรณาการแนวคิดและทฤษฎีที่เกี่ยวข้องได้นั้น ผู้เล่าเรื่องมีกระบวนการจัดการเรียนการสอนโดยเน้นที่การลงมือปฏิบัติดังนี้

1. มอบหมายโจทย์ให้นักศึกษาฝึกปฏิบัติภายใต้กลุ่มที่เลือกเองในชั้นปี โดยกำหนดให้ทำเป็นหนังสั้นภายใต้จำนวนช็อตที่กำหนดคือ 10 ช็อต เนื่องจากคำว่า “ช็อต” เป็นหลักการพื้นฐานเบื้องต้นอันดับแรกของการผลิตภาพยนตร์ ซึ่งนักศึกษาจำเป็นต้องมีความรู้พื้นฐานมาก่อนตั้งแต่ acting การเขียนบท การจัดแสง จนกระทั่งมาถึงรายวิชาที่เป็นการผลิตซึ่งผลของการปฏิบัติได้นำเอาทฤษฎีไปสู่การปฏิบัติจริงแล้วเกิดเป็นผลงานได้มากน้อยแค่ไหน

2. บรรยายทฤษฎีพื้นฐานในชั้นเรียนโดยเชื่อมโยงกับโจทย์ที่มอบหมาย ซึ่งนักศึกษาจะตื่นตัวเพราะเกี่ยวข้องกับงานที่ได้รับมอบหมายให้ปฏิบัติโดยตรง

3. จัดหาสื่อการเรียนรู้ที่เหมาะสมจากแหล่งอิเล็กทรอนิกส์ต่างๆ เช่น Google หรือ YouTube เป็นต้น เพื่อกระตุ้นความสนใจของผู้เรียน

4. จัดกิจกรรมเสริมบทเรียนที่หลากหลายเพื่อกระตุ้นความสนใจของผู้เรียน เช่น การฝึกวิจารณ์ภาพยนตร์สั้นโดยอยู่บนพื้นฐานของหลักการ แนวคิด หรือทฤษฎีที่เกี่ยวข้อง เป็นต้น

5. สอดแทรกหลักการ แนวคิด หรือทฤษฎีที่เกี่ยวข้องบูรณาการร่วมกับการทำกิจกรรมเสริมบทเรียนในแต่ละครั้ง เช่น หลักการของการตัดต่อ หรือวิธีการเล่าเรื่องของแต่ละช็อต เป็นต้น

6. กระตุ้น และจัดสรรเวลาให้ผู้เรียนแต่ละกลุ่มมาพบผู้เล่าเรื่องนอกเวลาเรียนเพื่อปรึกษาหารือเกี่ยวกับการนำเสนอบท สตอรี่บอร์ด การเปิดเรื่อง หรือการผลิตในแต่ละช็อต โดยขณะที่ให้คำปรึกษา ผู้เล่าเรื่องก็จะสอดแทรกหลักการและทฤษฎีที่สอนในชั้นเรียนควบคู่ไปกับการให้คำปรึกษาในเวลาเดียวกันด้วย ในบางกรณีอาจมอบหมายให้ผู้เรียนไปศึกษาภาพยนตร์สั้นเพิ่มเติมแล้วนำไปอภิปราย แสดงความคิดเห็นในครั้งต่อไป

7. พัฒนาทักษะการคิดเชิงวิเคราะห์ให้กับผู้เรียนโดยใช้กระบวนการถาม-ตอบเป็นหลัก และในช่วงเวลาดังกล่าวผู้เล่าเรื่องจะกระตุ้นและสอดแทรกให้ผู้เรียนค้นพบตัวตนเนื่องจากผู้เรียนมีจุดมุ่งหมายการเรียนที่หลากหลาย รวมทั้งพยายามชี้ให้เห็นถึงองค์ประกอบและกระบวนการผลิตภาพยนตร์เพื่อให้ผู้เรียนพัฒนาทักษะการเรียนรู้และฝึกปฏิบัติที่เหมาะสม และสอดคล้องกับความต้องการเรียนรู้ของตนเอง

8. ยกตัวอย่างเหตุการณ์และสภาพปัญหาการทำงานที่เกิดขึ้นจริงในวงการภาพยนตร์และรุ่นพี่ เพื่อสร้างความตระหนักให้ผู้เรียนมองเห็นถึงความสำคัญ เกิดความเข้าใจและมองเห็นภาพการทำงานที่ชัดเจนมากยิ่งขึ้น

9. ถ่ายทอดประสบการณ์และความรู้ของรุ่นพี่มาถ่ายทอดและสอนให้กับรุ่นน้องในชั้นเรียน ซึ่งผู้เล่าเรื่องพบว่า ผู้เรียนจะให้ความสนใจมากเนื่องจากมีความใกล้ชิดกับเรื่องที่เล่า

**7. เทคนิคหรือกลยุทธ์ที่ทำให้เกิดความสำเร็จ**

7.1 ผู้เล่าเรื่องใช้วิธีการสอดแทรกทฤษฎีด้วยการทำให้ผู้เรียนมองเห็นภาพจริงและนำไปสู่ การปฏิบัติด้วยวิธีการจัดการเรียนการสอน และการใช้สื่อที่หลากหลาย

7.2 ผู้เล่าเรื่องใช้สื่อที่มีคุณภาพประกอบการเรียนการสอนคือ ภาพยนตร์สั้นที่น่าสนใจที่ได้รับรางวัลจากเวทีต่างๆ หรือภาพยนตร์สั้นที่อยู่ในกระแสเป็นที่กล่าวขาน หรือคนส่วนใหญ่ให้ความสนใจ เป็นต้น มาเป็นตัวกระตุ้นและส่งเสริมการเรียนรู้ให้กับผู้เรียน

7.3 เทคนิคการตั้งคำถามเพื่อให้นักศึกษาเกิดการเรียนรู้และเข้าใจด้วยตนเอง มุ่งพัฒนาทักษะการคิดด้วยกระบวนการถาม-ตอบ และให้อภิปรายภายใต้เงื่อนไขทฤษฎีที่ได้เรียนมา

7.4กระตุ้นความสนใจและการมีส่วนร่วมในการเรียนรู้จากสื่อภาพยนตร์ที่อยู่ในกระแส ที่มีความทันสมัย ใช้เวลาไม่นาน ซึ่งสามารถดึงดูดความสนใจของผู้เรียนในเวลาที่จำกัดได้ หรือภาพยนตร์ที่ได้รับรางวัลจากเวทีต่างๆ ที่หลากหลาย หรือกรณีศึกษาจากประสบการณ์จริงของรุ่นพี่ที่ผ่านมาทั้งความสำเร็จ ความล้มเหลว ปัญหาอุปสรรคและการแก้ปัญหาต่างๆ ที่เกิดขึ้นในการลงมือปฏิบัติงานจริง

7.5 ใช้เทคโนโลยีการสื่อสาร (Communication Technology) ที่ทันสมัยเพื่อเพิ่มพื้นที่และช่วงเวลาของการให้คำปรึกษา เช่น Line หรือ Facebook เข้ามาช่วยในการติดตามงานและให้คำปรึกษาซึ่งเป็นการเพิ่มความสนิดสนมกับนักศึกษาช่องทางหนึ่งอีกด้วย

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น** (ที่ไม่ใช่ผู้เล่า)

คลังสื่อที่มีประสิทธิภาพคือ Google และ YouTube ซึ่งมีสื่อภาพยนตร์ที่สามารถนำมาประกอบ การเรียนรู้ของนักศึกษาได้จำนวนมาก

**9. อุปสรรคหรือปัญหาในการทำงาน (Lessons Learned) และแนวทางในการแก้ปัญหา / อุปสรรคดังกล่าว**

9.1 ด้วยจำนวนผู้เรียนที่มีจำนวนมาก ประกอบกับเป็นวิชาที่มุ่งเน้นการลงมือปฏิบัติเพื่อให้เกิดเป็นความสำเร็จก็เป็นการยากที่จะทำให้เด็กทุกคนปฏิบัติได้ตามความมุ่งหมายของรายวิชา

แนวทางการแก้ปัญหาของผู้เล่าเรื่องคือ การเสียสละเวลาส่วนตัวให้กับการให้คำปรึกษา ชี้แนะ และต่อยอดการทำงานให้กับนักศึกษาแต่ละกลุ่มนอกเวลาเรียนเพื่อให้นักศึกษาเกิดความเข้าใจในงานที่ต้องลงมือทำอย่างมีคุณภาพ

9.2 จากปัญหาที่เกิดจากมีผู้เรียนจำนวนมากซึ่งทำให้ยากต่อการจัดการเรียนการสอนเชิงปฏิบัติที่จะทำให้เกิดการเรียนรู้ในแต่ละรายบุคคลได้

แนวทางการแก้ปัญหาของผู้เล่าเรื่องคือ ใช้เทคนิคของการแบ่งกลุ่มแล้วให้แต่ละกลุ่มคัดเลือกทีมงานซึ่งอาจเป็น Producer หรือทีมแกนนำการผลิตมานำเสนอความคิด รายงานผลการทำงาน ซึ่งในเวลาดังกล่าวผู้เล่าเรื่องก็จะได้ชี้แนะและสอดแทรกหลักการเชิงทฤษฎีลงไปด้วย

**10. ผลลัพธ์ หรือความสำเร็จที่เกิดขึ้นคือ**

10.1 นักศึกษาเกิดกระบวนการเรียนรู้ทางทฤษฎี และสามารถบูรณาการทฤษฎีสู่การลงมือปฏิบัติได้อย่างแนบเนียน

10.2 จำนวนของนักศึกษาที่เข้าไปทำงานในวงการภาพยนตร์มีเพิ่มมากขึ้น

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

11.1 การสอนผู้เรียนที่มีจำนวนมากโดยผู้เรียนแต่ละคนก็มีความแตกต่างในด้านทักษะ ความสนใจ และเป้าหมายของการเรียนที่แตกต่างกัน เป็นการยากที่จะบรรลุความสำเร็จ คนเป็นครูต้องทำหน้าที่ขยายภาพของงานในอาชีพให้ผู้เรียนเห็นได้อย่างชัดเจน และทำให้ผู้เรียนค้นพบความสามารถของตนเองและตัดสินใจเลือกเป้าหมายของการเรียนรู้ที่ตอบสนองตามความถนัดของแต่ละคนได้

11.2 การเรียนรู้ของผู้เรียนจะเกิดเป็นความสำเร็จมากน้อยเพียงใด ปัจจัยหนึ่งที่สำคัญคือ บทบาทของครูที่ต้องพยายามแสวงหาความรู้ที่ร่วมสมัยกับผู้เรียน ทำการชี้แนะ และต่อยอดการเรียนรู้ให้กับผู้เรียนซึ่งมีความแตกต่างกัน

**12. สมรรถนะ (ความรู้ ทักษะหรือทัศนคติ) ของผู้เล่าเรื่อง**

12.1 มีความรู้ ทักษะ และประสบการณ์ที่เกิดจากการปฏิบัติทุกลักษณะงานของทุกกระบวน การผลิตภาพยนตร์  
 12.1 ทักษะการสืบค้นข้อมูลจากแหล่งสืบค้นอิเล็กทรอนิกส์ เช่น Google หรือ YouTube เป็นต้น

**13. ผลงานเชิงประจักษ์ของผู้เล่าเรื่องคือ**

มีการแสดงผลงานภาพยนตร์สั้นออกมาเผยแพร่สู่สาธารณะ

**☺☺☺☺☺☺☺☺☺☺**